b'\n_START_ARTICLE_\nKatharine Hepburn\n_START_SECTION_\nRane godine\n_START_PARAGRAPH_\nHepburn je ro\xc4\x91ena u Hartfordu, Connecticut, u obitelji dr. Thomasa Norvala Hepburna, uspje\xc5\xa1nog urologa iz Virginije, i Katharine Martha Houghton. Hepburnin otac \xc4\x8dvrsto je podr\xc5\xbeavao ideju da se objave informacije o opasnostima spolnih bolesti u vrijeme kad se o tome nije govorilo. Hepburnina majka bila je aktivistica za \xc5\xbeenska prava. Hepburnovi su zahtijevali \xc4\x8de\xc5\xa1\xc4\x87u obiteljsku raspravu o ovim temama i mnogim drugima, a kao rezultat svega njihova su djeca bila upoznata s dru\xc5\xa1tvenim i politi\xc4\x8dkim problemima. Djeca Hepburnovih nikad nisu napu\xc5\xa1tala sobu bez obzira o \xc4\x8demu se govorilo. Jednom se vrlo mlada Katharine Hepburn pridru\xc5\xbeila majci u prosvjedu za izjedna\xc4\x8davanje \xc5\xbeenskih prava. Roditelji su djecu ohrabrivali da izraze svoja mi\xc5\xa1ljenja o svim pitanjima, uklju\xc4\x8duju\xc4\x87i seks. "Mnogi su nas prezirali, ali smo u\xc5\xbeivali u tome", rekla je poslije Hepburn o svojoj smionoj liberalnoj obitelji._NEWLINE_Njezin otac inzistirao je da njegova djeca budu sporta\xc5\xa1i te ih je upisivao na plivanje, jahanje, golf i tenis. Hepburn, koja je htjela udovoljiti svojem ocu, izrasla je u dobrog sporta\xc5\xa1a u svojim tinejd\xc5\xbeerskim godinama. Bavila se umjetni\xc4\x8dkim klizanjem, golfom i plivanjem._NEWLINE_Dana 3. travnja 1921., dok je posje\xc4\x87ivala prijatelje u Greenwich Villageu, Hepburn je prona\xc5\xa1la starijeg brata Toma (ro\xc4\x91enog 8. studenog 1905.), kojeg je smtrala svojim idolom, kako visi s grede potkrovlja na u\xc5\xbeetu. Njezina obitelj poricala je da je se sam ubio, govoriv\xc5\xa1i kako je bio sretan dje\xc4\x8dak. Inzistirali su na tome kako je to bio eksperiment koji je po\xc5\xa1ao u krivom smjeru. Bilo je \xc5\xa1pekulacija kako je dje\xc4\x8dak poku\xc5\xa1avao izvesti trik koji je vidio u sestrinoj predstavi. Katharine je bila duboko pogo\xc4\x91ena njegovom smr\xc4\x87u i pala u depresiju. Nije se dru\xc5\xbeila s vr\xc5\xa1njacima, a ve\xc4\x87inom se \xc5\xa1kolovala u ku\xc4\x87i. Mnogo je godina slavila Tomov ro\xc4\x91endan (8. studenog) kao svoj._NEWLINE_\xc5\xa0kolovala se u koled\xc5\xbeu Kingswood-Oxford School prije nego \xc5\xa1to je oti\xc5\xa1la na Byrn Mawr College, gdje se govorilo kako je izba\xc4\x8dena zbog pu\xc5\xa1enja i kr\xc5\xa1enja redarstvenog sata. Zavr\xc5\xa1ila je povijest i filozofiju 1928., iste godine kad je debitirala na Broadwayu._NEWLINE_Iste godine se udala za otmjenog biznismena Ludlowa ("Luddy") Ogden Smitha, kojeg je upoznala dok je poha\xc4\x91ala Byrn Mawr. Hepburnin i Smithov brak bio je klimav od po\xc4\x8detka - ona je inzistirala da on promijeni ime u S. Ogden Ludlow, kako je ne bi mije\xc5\xa1ali s poznatom glazbenicom, Kate Smith. Razveli su se u Meksiku 1934. Boje\xc4\x87i se da meksi\xc4\x8dki razvod nije legalan, Ludlow se drugi put razveo u SAD-u 1942., a nekoliko dana poslije se ponovno o\xc5\xbeenio. Iako je njihov brak bio proma\xc5\xa1aj, Katharine Hepburn \xc4\x8desto je isticala svoju zahvalnost na njegovoj financijskoj i moralnoj potpori u ranim danima njezine karijere. "Luddy" je ostao dugogodi\xc5\xa1nji prijatelj s njom i njezinom obitelji._NEWLINE_Dana 21. rujna 1938. ku\xc4\x87u Hepburnovih u Old Saybrooku, Connecticut, uni\xc5\xa1tio je uragan. Hepburni su pobjegli netom prije samog udara.\n_START_SECTION_\nKazali\xc5\xa1te\n_START_PARAGRAPH_\nHepburn je svoje gluma\xc4\x8dke vje\xc5\xa1tine po\xc4\x8dela brusiti na Byrn Mawru, a poslije u repertoarnim kazali\xc5\xa1tima. Tijekom zadnje godine na Byrn Mawru, Hepburn je upoznala mladog producenta koji je imao repertoarno kazali\xc5\xa1te u Baltimoreu, Maryland, koji ju je anga\xc5\xbeirao za nekoliko manjih uloga._NEWLINE_Njezina prva glavna uloga bila je u produkciji The Big Pond, koja se prikazivala u Great Necku, New York. Producent je u zadnji trenutak otpustio glavnu glumicu i zamolio Hepburn da usko\xc4\x8di na to mjesto. Bila je to katastrofa, Hepburn je zakasnila na predstavu, a onda zaboravljala svoje re\xc4\x8denice, spoticala se i govorila tako brzo da je bila gotovo nerazumljiva. Dobila je otkaz, ali je nastavila raditi u manjim repertoarnim kazali\xc5\xa1tima kao zamjena za druge glumice._NEWLINE_Kasnije je bila anga\xc5\xbeirana za manju ulogu u broadwayskoj predstavi, Art and Mrs. Bottle. Hepburn je ponovno dobila otkaz, iako je ponovno anga\xc5\xbeirana kad redatelj nije uspio prona\xc4\x87i nikoga da je zamijeni. Nakon jo\xc5\xa1 jednog ljeta u repertoarnim kazali\xc5\xa1tima, 1932. je Hepburn dobila ulogu Antiope, amazonske princeze u predstavi The Warrior\'s Husband, u kojoj je nosila kratki kostim, a dobila je odli\xc4\x8dne kritike. Hepburn je osvojila New York, a o njoj se ve\xc4\x87 po\xc4\x8delo govoriti u Hollywoodu._NEWLINE_U predstavi, Hepburn je u\xc5\xa1la na pozornicu sko\xc4\x8div\xc5\xa1i preko stepenica nose\xc4\x87i velikog jelena na ramenima - skaut RKO-a (Leland Hayward, s kojim \xc4\x87e se poslije uspustiti u vezu) bio je impresioniran njezinim tjelesnim sposobnostima pa ju je zamolio da do\xc4\x91e na probu za sljede\xc4\x87i projekt studija, A Bill of Divorcement, u kojem su nastupali John Barrymore i Billie Burke._NEWLINE_U pravom Hepburninom stilu, zahtjevala je pla\xc4\x87u od 1500 dolara tjedno za film (u to vrijeme zara\xc4\x91ivala je izme\xc4\x91u 80 i 100 dolara tjedno). Nakon probe, RKO je udovoljio njezinim zahtjevima i anga\xc5\xbeirao ju. Sa 171 cm, Hepburn je bila jedna od najvi\xc5\xa1ih \xc5\xbeenskih zvijezda svojeg vremena. Njezina filmska karijera po\xc4\x8dela je uz legendarnog glumva Johna Barrymorea i redatelja Georgea Cukora, koji \xc4\x87e joj ostati dugogodi\xc5\xa1nji prijatelj i suradnik. U jednom od mnogobrojnih Barrymoreovih poku\xc5\xa1aja da je odvede u krevet, \xc5\xa1tipnuo ju je za stra\xc5\xbenjicu na setu. Rekla je, "Ako to jo\xc5\xa1 jednom napravi\xc5\xa1, prestat \xc4\x87u glumiti." Barrymore je odvratio, "Nisam ni znao da si po\xc4\x8dela, draga."\n_START_SECTION_\nFilm\n_START_PARAGRAPH_\nRKO je bio odu\xc5\xa1evljen reakcijom publike na A Bill of Divorcment i anga\xc5\xbeirao Hepburnovu novim ugovorom. Ali njezino nekonformisti\xc4\x8dko, anti-holivudsko pona\xc5\xa1anje izvan filma, koje ju je u\xc4\x8dinilo jednom od najomiljenijih filmskih zvijezda i ikonom feminizma, nije odgovaralo \xc5\xa1efovima studija koji su se bojali kako nikad ne\xc4\x87e postati superzvijezda. Iako je bila tvrdoglava, njezina radna etika i talent bili su neporecivi, a sljede\xc4\x87e godine (1933.), Hepburn je osvojila svog prvog Oscara za najbolju glumicu, za izvedbu u filmu Jutarnja slava. Iste godine, Hepburn je utjelovila Jo u filmskoj ekranizaciji Malih \xc5\xbeena, koji je sru\xc5\xa1io sve rekorde na box-officeu._NEWLINE_Opijena svojim uspjehom - Oscar pa veliki kino-hit - Hepburn je osje\xc4\x87ala kako je vrijeme da se vrati kazali\xc5\xa1tu. Odabrala je Jezero, ali RKO to nije dopustio pa se vratila u Hollywood kako bi snimila film za brzi zaborav, Spitfire (1933.)._NEWLINE_Godine 1935. je Hepburn osvojila svog drugog Oscara za ulogu u filmu Alice Adams. 1938. je ve\xc4\x87 bila zvijezda pa je po\xc4\x8dela nastupati i u komedijama kao \xc5\xa1to su Bringing Up Baby i Ulaz na pozornicu, koje je kritika dobro prihvatila. Ali je zato odaziv publike bio mlak, pa ju ni dobre kritike nisu spasile od serije proma\xc5\xa1aja (The Little Minister, Spitfire, Break of Hearts, Sylvia Scarlett, A Woman Rebels, Mary of Scotland, Quality Street). Budu\xc4\x87i da su svi ovi filmovi bili neuspjesi na box-officeu, Hepburnina karijera krenula je silaznom putanjom.\n_START_SECTION_\n"Otrov box-officea"\n_START_PARAGRAPH_\nNeke od osobina zbog kojih Hepburnovu vole i danas - njezina nekonvencionalnost, izravnost, anti-holivudski stav - u to vrijeme su po\xc4\x8dele ljutiti publiku. Iskrena intelektualka o\xc5\xa1trog jezika, prkosila je stereotipima o "plavu\xc5\xa1ama seks-bombama" te ere, nose\xc4\x87i obi\xc4\x8dno \xc5\xbeenska odijela i preziru\xc4\x87i \xc5\xa1minku. Slavan je bio njezin te\xc5\xa1ki odnos s novinarima, redovito je odbijala intervjue pa ju publika nije bolje upoznala. Kad je govorila u medijima, govorila je la\xc5\xbei zabavljaju\xc4\x87i samu sebe. Hepburn se s medijima prvi put susrela nakon uspjeha filma A Bill of Divorcement, a novinari su okupirali kabinu na brodu City of Paris u kojoj su bili smje\xc5\xa1teni ona i njezin mu\xc5\xbe. Novinar ju je upitao jesu li oni zapravo u braku; Hepburn je odvratila, "Ne sje\xc4\x87am se." Nakon toga, drugi novinar ju je upitao imaju li djece; Hepburn je odgovorila: "Dvoje bijele i troje crne." Njezina averzija prema medijima potrajala je do 1973., kad se pojavila u The Dick Cavett Show kako bi dala intervju koji se rastegnuo na dva dana._NEWLINE_U ranoj karijeri je \xc4\x8desto znala biti zajedljva prema obo\xc5\xbeavateljima - iako je to popu\xc5\xa1talo dok je starila, Hepburn je \xc4\x8desto odbijala zahtjeve za autogramom, smatraju\xc4\x87i to nasrtanjem u njezinu privatnost. Me\xc4\x91utim, na filmskim setovima se \xc4\x8desto dru\xc5\xbeila s ljudima i rukovala se s njima. Unato\xc4\x8d tome, njezina sklonost da odbija davati autograme i odgovara na osobna pitanja donijela joj je nadimak "Katharine od Arogancije" (aluzija na Catherine od Aragona). Ubrzo je publika po\xc4\x8dela zazirati od njezinih filmova._NEWLINE_Dok se Hepburn oporavljala od serije neuspjeha, 1938. se pojavila anketa u kojoj su ona (zajedno s Fredom Astaireom, Joan Crawford, Marlene Dietrich i drugima) progla\xc5\xa1ena "otrovom box-officea". 1939. je trebala u\xc4\x8diniti uslugu producentu Davidu O. Selznicku i glumiti Scarlett O\'Haru jer nitko nije htio ulogu. Hepburn je govorila kako nema dovoljno seksepila kojeg je uloga zahtjevala i rekla Selznicku kako njegov studio treba drugu glumicu koja ga ima. Hepburn je ipak temeljito vje\xc5\xbebala za ulogu za slu\xc4\x8daj da Selznick ne na\xc4\x91e odgovaraju\xc4\x87u glumicu. No\xc4\x87 prije roka, Selznick je kona\xc4\x8dno anga\xc5\xbeirao Vivien Leigh. Nepoznata Hepburnovoj i ostatku Hollywooda, Vivien Leigh je ve\xc4\x87 trebala prije biti anga\xc5\xbeirana za ulogu, ali to se ipak nije dogodilo zbog britanskog naglaska. Osim toga, izazvalo bi kontroverze budu\xc4\x87i da je bila u vezi s Laurenceom Olivierom dok se on razvodio. Ogromna "potraga za Scarlett" bila je orkestrirana kako bi se \xc4\x8dinilo da nijedna druga glumica ne odgovara ulozi, \xc5\xa1to je izazvalo jo\xc5\xa1 ve\xc4\x87i \xc5\xa1ok kad je ulogu dobila Vivien Leigh. Hepburn je poslije bila djeveru\xc5\xa1a na vjen\xc4\x8danju Leigh i Oliviera 1940. Ostale su prijateljice sve do Leighine smrti, 1967._NEWLINE_\xc5\xbdude\xc4\x87i za povratkom u kazali\xc5\xa1te, Hepburn se vratila korijenima na Broadway, nastupiv\xc5\xa1i u predstavi Pri\xc4\x8da iz Philadelphije, drami koju je posebno za nju napisao Philip Barry, a godinu dana kasnije je nastupila u filmskoj verziji njegove drame Holiday. Uz pomo\xc4\x87 biv\xc5\xa1eg ljubavnika Howarda Hughesa, otkupila je prava na predstavu i prodala ih MGM-u, koji je adaptirao dramu u najve\xc4\x87i hit 1940. Kao dio dogovora s MGM-om, Hepburn je trebala odabrati redatelja - Georgea Cukora - i ostale glumce - Caryja Granta i Jamesa Stewarta. Nominirana je za Oscara za najbolju glumicu. Poja\xc4\x8dala je Stewartovu izvedbu, koji je dobio Oscara. Njezina karijera o\xc5\xbeivjela je gotovo preko no\xc4\x87i.\n_START_SECTION_\nHepburn i Spencer Tracy\n_START_PARAGRAPH_\nHepburn je prvi put nastupila sa Spencerom Tracyjem u filmu \xc5\xbdena godine (1942.), kojeg je re\xc5\xbeirao George Stevens. Iza kulisa par se zaljubio, po\xc4\x8dev\xc5\xa1i ono \xc5\xa1to \xc4\x87e postati jedna od najpoznatijih filmskih romansi, iako je Tracy ve\xc4\x87 bio o\xc5\xbeenjen._NEWLINE_Postali su jedan od najprepoznatljivijih holivudskih parova i na filmu i op\xc4\x87enito. Hepburn, sa svojom o\xc5\xa1troumno\xc5\xa1\xc4\x87u i osobitim naglaskom Nove Engleske, nadopunila je Tracyjev radni\xc4\x8dki ma\xc4\x8dizam. Kad ih je Joseph Mankiewicz upoznao, Hepburn, koja je nosila visoke potpetice koje su nadodale nekoliko centimetara njenoj vitkoj pojavi, je rekla, "Bojim se da sam previsoka za vas, g. Tracy". Mankiewicz je uzvratio, "Ne brini se, ubrzo \xc4\x87e te on stesati". U Hepburninom nekrologu iz Daily Telegrapha stoji: "Hepburn i Spencer Tracy bili su najprivla\xc4\x8dniji kad su se naj\xc5\xbee\xc5\xa1\xc4\x87e sva\xc4\x91ali: bilo je te\xc5\xa1ko re\xc4\x87i u\xc5\xbeivaju li vi\xc5\xa1e u sva\xc4\x91i ili jedno u drugome."_NEWLINE_Ve\xc4\x87inom bi u njihovim zajedni\xc4\x8dkim filmovima najvi\xc5\xa1e iskrilo kad su poku\xc5\xa1avali na\xc4\x87i ravnote\xc5\xbeu snage. Seksi rje\xc4\x8dkanja oko mo\xc4\x87i i kontrole gotovo uvijek bi se rje\xc5\xa1avala dogovorom. Zajedno su se pojavili u devet filmova, me\xc4\x91u ostalim Adamovo rebro (1949.), Pat i Mike (1952.) i Pogodi tko dolazi na ve\xc4\x8deru (1967.), za koji je Hepburn dobila svoj drugi Oscar kao najbolja glumica._NEWLINE_Par je vje\xc5\xa1to skrivao svoju vezu od javnosti, koriste\xc4\x87i stra\xc5\xbenje ulaze u studija i hotele, izbjegavaju\xc4\x87i novinare. Hepburn i Tracy bili su par za desetlje\xc4\x87a, ali nisu \xc5\xbeivjeli zajedno sve do zadnjih Tracyjevih godina. I tada su \xc5\xbeivjeli u odvojenim ku\xc4\x87ama. Tracy, katolik, bio je o\xc5\xbeenjen s Louise Treadwell od 1923. i nikada se nije formalno razveo._NEWLINE_Prije Tracyja, Hepburn je imala nekoliko veza s holivudskim redateljima i poznatim osobama, kao \xc5\xa1to je Leland Hayward. Poznata je njezina veza s milijarderom, avijati\xc4\x8darom Howardom Hughesom. Tracy joj je, me\xc4\x91utim, bio jedina prava ljubav. Hepburn je uzela pet godina pauze nakon filma Dugo putovanje u no\xc4\x87 (1962.) kako bi se brinula za Tracyja, kojemu se zdravlje sve vi\xc5\xa1e pogor\xc5\xa1avalo. Iz po\xc5\xa1tovanja prema Tracyjevoj obitelji, Hepburn nije bila na sprovodu. Opisala je kako je bila pre\xc5\xbealosna da uop\xc4\x87e pogleda Pogodi tko dolazi na ve\xc4\x8deru, rekav\xc5\xa1i kako je film probudio sje\xc4\x87anja na Tracyja koja su bila prebolna._NEWLINE_Lik Hepburnove se pojavljuje i u biografskom filmu Martina Scorsesea o Howardu Hughesu iz 2004., Avijati\xc4\x8dar. Me\xc4\x91utim, film je izmi\xc5\xa1ljeni prikaz Hepburnine i Hughesove veze, a mnogi dijelovi filma vezani za njihovu vezu su neto\xc4\x8dni. Hepburn nije, kao \xc5\xa1to je prikazano u filmu, ostavila Hughesa zbog Tracyja; Hepburn i Hughes su se razi\xc5\xa1li nekoliko godina prije, 1938.\n_START_SECTION_\nAfri\xc4\x8dka kraljica\n_START_PARAGRAPH_\nHepburn je mo\xc5\xbeda najvi\xc5\xa1e ostala u sje\xc4\x87anju po ulozi u filmu Afri\xc4\x8dka kraljica (1951.), za koju je primila petu nominaciju za Oscara, ali je nagradu ipak odnijela Vivien Leigh za film Tramvaj zvan \xc4\x8de\xc5\xbenja. Glumila je uko\xc4\x8denu usidjelicu misionarku u Africi koja uvjerava lika kojeg glumi Humphrey Bogart, kapetana broda i alkoholi\xc4\x8dara, da iskoristi svoj brod za napad na njema\xc4\x8dki brod._NEWLINE_Film je sniman ve\xc4\x87inom u Africi, a gotovo svi glumci i ekipa su oboljeli od malarije i dizenterije - osim redatelja Johna Hustona i Bogarta, koji uop\xc4\x87e nisu pili vodu. Hepburn, k\xc4\x87er urologa, nije odobravala njihovo pi\xc4\x87e i savjesno pila litre vode svaki dan njima u inat. Tako je obolila od dizeneterije da je bolovala i kad se vratila ku\xc4\x87i, nekoliko mjeseci poslije snimanja. Putovanje i film tako su se sna\xc5\xbeno odrazili na nju da je napisala knjigu o snimanju filma: The Making of the African Queen: Or How I Went To Africa With Bogart, Bacall and Huston and Almost Lost My Mind, koja je postala bestseler kad je njoj bilo 77 godina.\n_START_SECTION_\nKasnija filmska karijera\n_START_PARAGRAPH_\nNakon Afri\xc4\x8dke kraljice Hepburn je \xc4\x8desto glumila usidjelice, a najvi\xc5\xa1e se isti\xc4\x8du izvedbe u filmovima Ljetno doba (1955.) i \xc4\x8cudotvorac (1956.), iako su je neki smatrali prestarom za takve uloge, budu\xc4\x87i da je imala 49 godina. Zaradila je i nominacije za najbolju glavnu glumicu u filmovima adaptiranim iz kazali\xc5\xa1nih drama, kao g\xc4\x91a. Venable u drami Tennesseeja Williamsa Iznenada, pro\xc5\xa1log ljeta (1959.) i Mary Tyrone u filmskoj verziji drame Eugenea O\'Neilla iz 1962., Dugo putovanje u no\xc4\x87._NEWLINE_Hepburn je osvojila svog drugog Oscara za ulogu u filmu Pogodi tko dolazi na ve\xc4\x8deru. Uvijek je govorila kako vjeruje da je nagrada bila po\xc4\x8dast Spenceru Tracyju, koji je umro ubrzo nakon zavr\xc5\xa1etka snimanja. Sljede\xc4\x87e godine je osvojila rekordnog tre\xc4\x87eg Oscara za ulogu Eleanor od Aquitanije u filmu Zima jednog lava, nagradu koju je podijelila s Barbrom Streisand za njezinu izvedbu u filmu Smije\xc5\xa1na djevojka. Peter O\'Toole, njezin partner u Zimi jednog lava, rekao je u mnogim intervjuima kako mu je Hepburn najdra\xc5\xbea suradnica. On i Hepburn ostali su veliki prijatelji sve do njezine smrti. O\'Toole je svoju k\xc4\x87er, Kate O\'Toole, nazvao po Hepburnovoj._NEWLINE_Hepburn je nastavila snimati filmske adaptacije kazali\xc5\xa1nih drama, kao \xc5\xa1to su The Madwoman of Chaillot (1969.), \xc5\xbdene iz Troje (1971.) (Euripidova drama), i drama Edwarda Albeeja, A Delicate Balance (1973.)._NEWLINE_Godine 1975. je osvojila nagradu Emmy za glavnu \xc5\xbeensku ulogu u televizijskoj drami Ljubav me\xc4\x91u ru\xc5\xa1evinama, u kojoj je nastupio i Laurence Olivier, a re\xc5\xbeirao George Cukor. Nastupila je i s Johnom Wayneom u filmu Rooster Cogburn, \xc5\xa1to je zapravo bila western verzija Afri\xc4\x8dke kraljice. Za ulogu u filmu Ljetnikovac na Zlatnom jezeru (1981.) osvojila je svog \xc4\x8detvrtog Oscara, a nastupila je zajedno s Henryjem Fondom. Godine 1994. je snimila svoja posljednja tri filma - Jedan Bo\xc5\xbei\xc4\x87, temeljen na kratkoj pri\xc4\x8di Trumana Capotea, remake Ljubavne afere i Ovo ne mo\xc5\xbee biti ljubav, koji je re\xc5\xbeirao jedan od njezinih najboljih prijatelja, Anthony Harvey.\n_START_SECTION_\nSmrt\n_START_PARAGRAPH_\nHepburn je umrla 29. lipnja 2003. prirodnom smr\xc4\x87u u Fenwicku, u obiteljskoj ku\xc4\x87i Hepburnovih u Old Saybrooku, Connecticut. Imala je 96 godina. U po\xc4\x8dast njezinom kazali\xc5\xa1nom radu, na jedan sat su prigu\xc5\xa1ena svjetla na Broadwayu._NEWLINE_Knjiga A. Scott Berga, Kate Remembered, objavljena je samo trinaest dana nakon njezine smrti. Dokumentira njezino prijateljstvo s Bergom. Knjiga je predstavljena kao autobiografija, ali to je New York Times doveo u pitanje._NEWLINE_Godine 2004., prema Hepburninim \xc5\xbeeljama, sve \xc5\xa1to je posjedovala stavljeno je na aukciju u Sotheby\'su u New Yorku. Bri\xc5\xbeno je skupljala veliku koli\xc4\x8dinu materijala vezanog za svoju karijeru u Hollywoodu, kao i osobne stvari kao \xc5\xa1to je bista Spencera Tracyja koju je sama napravila, i vlastita ulja na platnu. Aukcijom je skupljeno nekoliko milijuna dolara, koje je Hepburn ostavila obitelji i bliskim prijateljima, kao \xc5\xa1to je televizijska novinarka Cynthia McFadden.\n_START_SECTION_\nGlasine o biseksualnosti\n_START_PARAGRAPH_\nNakon njezine smrti iza\xc5\xa1lo je nekoliko knjiga koje govore da je Hepburn bila biseksualka te da su njezine poznate veze sa Spencerom Tracyjem, Johnom Fordom i Howardom Hughesom preuveli\xc4\x8dane. Prema tim knjigama, Hepburn je bila u vezi s nekoliko \xc5\xbeena me\xc4\x91u kojima su i nasljednica American Expressa, Laura Harding (1902.-1994.), s kojom je bila dobra prijateljica; Jane Loring, filmska monta\xc5\xbeerka za Dorothy Arzner i druge redatelje te glumica Elissa Landi. U svojoj knjizi, Kate: The Woman Who Was Hepburn (2006.), holivudski biograf William J. Mann tvrdi da je Hepburn imala tri li\xc4\x8dnosti: Jimmy, Kath i Kate. Jimmy je bila prava ona (dje\xc4\x8dak), Kath je bila \xc5\xbeena koju je predstavljala svojoj obitelji, a Kate je bila glumica i holivudska legenda koju svi znamo._NEWLINE_Hepburn je u svojoj autobiografiji "Me: Stories of My Life" napisala kako godinama nije znala za tra\xc4\x8d koji je kru\xc5\xbeio Hollywoodom da su Laura i ona lezbijke, te kako joj je puno godina kasnije redatelj Mark Sandrich priznao kako je vjerojatno on odgovoran za pokretanje tih glasina, krivo protuma\xc4\x8div\xc5\xa1i jednu od njihovih \xc5\xa1ala. Kate je 1991. godine objavila autobiografiju - na iznena\xc4\x91enje svojih prijatelja prepunu osobnih detalja - potaknuta potrebom da razdvoji sve dijelove svoje fiktivne i stvarne li\xc4\x8dnosti.'